Dôvodová správa

A. Všeobecná časť.

Predkladaný návrh zákona  nadväzuje na  zákon č. 36/2005 Z. z. o rodine a o zmene a doplnení niektorých zákonov a na zákon o sociálnoprávnej ochrane detí a o sociálnej kuratele, ktoré nanovo upravujú okrem iného  novú konštrukciu náhradnej starostlivosti o dieťa v prípadoch, ak rodičia dieťaťa nezabezpečujú alebo nemôžu zabezpečiť osobnú starostlivosť o dieťa. 
Zámerom predkladaného návrhu zákona je zmenou finančnej podpory náhradnej starostlivosti, zmenou podmienok poskytovania príspevkov a  v neposlednom rade aj rozšírením adresátov a zvýšením súm doposiaľ poskytovaných príspevkov utvoriť finančné podmienky na vznik a udržanie náhradného rodinného prostredia dieťaťu a vytvorenie podmienok na vykonávanie osobnej starostlivosti o dieťa príbuznými a inými blízkymi osobami dieťaťa, motivovanie iných osôb ako príbuzných a blízkych dieťaťa na prijatie rozhodnutia starať sa o cudzie dieťa.    
Súčasná právna úprava príspevkov  pestúnskej starostlivosti,  upravená ako samostatná časť v zákone č. 265/1998 Z. z. o pestúnskej starostlivosti a o príspevkoch pestúnskej starostlivosti v znení neskorších predpisov  nezodpovedá  zámerom v oblasti náhradnej starostlivosti – podporovať  finančne všetky spôsoby náhradnej starostlivosti, ktoré nahrádzajú výchovu a osobnú starostlivosť rodičov o dieťa v  rodinnom prostredí v prípadoch, keď dieťa prišlo z rôznych  dôvodov  o vlastné rodinné prostredie tak, aby sa predišlo  zabezpečovaniu starostlivosti o dieťa nariadením ústavnej starostlivosti. Novou právnou úpravou je  potrebné tiež reagovať na zmeny v rodinnom práve. Nová právna úprava náhradnej starostlivosti v zákone o rodine odstránila roztrieštenosť  predchádzajúcich právnych úprav, prevzala do zákona aj úpravu pestúnskej starostlivosti, ktorá bola dovtedy upravená v zákone č. 265/1998 Z. z. v znení neskorších predpisov, zároveň upravila s novým obsahom opatrovníctvo, znovu zaviedla inštitút poručníctva a nanovo upravila podmienky, za ktorých je možné ešte pred rozhodnutím súdu o zverení dieťaťa do pestúnskej starostlivosti dočasne zveriť dieťa rozhodnutím príslušného orgánu do starostlivosti osoby, ktorá má záujem stať sa pestúnom.  Tieto zmeny sa musia premietnuť aj do novej právnej úpravy, ktorá upravuje finančnú podporu náhradnej starostlivosti. 
Predkladaný návrh zákona prináša výrazné zmeny vo  finančnej podpore osobnej starostlivosti o dieťa inou fyzickou osobou ako rodičom.
Prvou zmenou je zmena v poskytovaní finančných príspevkov fyzickým osobám, ktorým bolo dieťa zverené do starostlivosti rozhodnutím súdu. Zmena vychádza a nadväzuje na právnu úpravu zákona o rodine, osobitne na právnu úpravu náhradnej osobnej starostlivosti  a pestúnskej starostlivosti, ktorá explicitne upravuje povinnosť súdu vymedziť v rozhodnutí osobe, ktorej bolo dieťa zverené do náhradnej osobnej  starostlivosti  alebo do pestúnskej starostlivosti, jej rozsah práv a povinností k maloletému dieťaťu a tiež upravuje povinnosť osoby, ktorej  bolo dieťa zverené, vykonávať osobnú starostlivosť o maloleté dieťa v rovnakom rozsahu v akom ju vykonávali rodičia.  Vyplácanie odmeny fyzickým osobám za riadne vykonávanie  práv a  povinností vymedzených v súdnom rozhodnutí a za dodržiavanie zákona možno považovať za deformujúci prvok v právnych vzťahoch medzi subjektmi náhradnej starostlivosti. Avšak na druhej strane je potrebné všestranne  podporovať vznik a udržanie náhradného rodinného prostredia fyzickými osobami, ktoré sú ochotné  zabezpečiť rodinné prostredie deťom, s ktorými nie sú v príbuzenskom vzťahu, a to aj napriek tomu, že musia pred tým, ako im je dieťa zverené do náhradnej starostlivosti, v tomto prípade do pestúnskej starostlivosti, splniť náročné podmienky upravené v zákone o rodine a v zákone o sociálnoprávnej ochrane detí a o sociálnej kuratele. 
Preto, vychádzajúc z jednej zo  základných zásad zákona o rodine, t. j. „všetci členovia rodiny majú povinnosť vzájomne si pomáhať a podľa svojich možností a schopností zabezpečovať zvyšovanie hmotnej a kultúrnej úrovne rodiny“, z ktorej následne vychádza     o. i. aj právna úprava vyživovacej povinnosti medzi predkami a potomkami (príbuznými v priamom rade), ako aj z rozdielu medzi právnou úpravou náhradnej osobnej starostlivosti a pestúnskej starostlivosti, navrhuje sa finančne podporovať (nie ako doposiaľ „odmeňovať“) pri plnení povinnosti osobne sa starať o dieťa tie fyzické osoby, ktoré sa rozhodli splniť  náročné predpoklady na vznik pestúnskej starostlivosti, avšak s výnimkou  prípadov, ak je dieťa zverené do pestúnskej starostlivosti fyzickej osobe, ktorá je jeho príbuzným v priamom rade. 
Osobitným príspevkom sa navrhuje podporiť starostlivosť náhradného rodiča o zverené dieťa, ktoré je občan s ťažkým zdravotným postihnutím. 
Ďalšou výraznou zmenou oproti súčasnému stavu je zámer zabezpečiť rovnaké podmienky pre všetky deti žijúce v náhradných rodinách. Oproti súčasnosti sa navrhuje  podporovať poskytovaním finančného príspevku v rovnakej výške aj deti zverené do náhradnej osobnej starostlivosti. Uvedený návrh  možno považovať za významný faktor  pre rozhodovanie príbuzných a iných blízkych osôb dieťaťa prijať do vlastnej rodiny dieťa, o ktoré sa nemôžu alebo nevedia postarať jeho rodičia. 
Okrem uvedených navrhovaných zmien  sa ďalej navrhuje najmä zaviesť,  podobne ako pri ostatných dávkach a príspevkoch, výšku jednorazových aj opakovaných príspevkov pre dieťa nezávislú od veku dieťaťa a pri opakovanom príspevku pre náhradného rodiča  výšku príspevku nezávislú od počtu zverených detí. V prípade zverenia troch a viac detí, ktoré sú súrodenci, navrhuje sa zvýšiť opakovaný príspevok náhradnému rodičovi o 1 000 Sk mesačne.
V predkladanom návrhu sa upravuje poskytovanie troch druhov príspevkov pre dieťa (jednorazový príspevok dieťaťu pri zverení do náhradnej starostlivosti, jednorazový príspevok dieťaťu pri zániku náhradnej starostlivosti a opakovaný príspevok dieťaťu) a dvoch druhov príspevkov pre náhradného rodiča (opakovaný príspevok náhradnému rodičovi a osobitný opakovaný príspevok náhradnému rodičovi).
Pri odhade počtu detí, ako aj náhradných rodičov, ktorí podľa navrhovanej právnej úpravy by mohli poberať jednotlivé príspevky na podporu náhradnej starostlivosti o dieťa, sa vychádzalo z ročného výkazu o vykonávaní sociálnej prevencie a sociálnoprávnej ochrany. Oproti súčasnému právnemu stavu sa zvýšia sumy jednotlivých príspevkov, ako aj počet poskytovaných príspevkov pre deti, najmä v prípade opakovaného príspevku dieťaťu, zníži sa počet náhradných rodičov s nárokom na opakovaný príspevok náhradnému rodičovi o príbuzných v priamom rade (starí rodičia dieťaťa, prastarí rodičia dieťaťa). 
Finančné prostriedky na príspevky na podporu náhradnej starostlivosti o deti sú rozpočtované v kapitole Ministerstva práce, sociálnych vecí a rodiny Slovenskej republiky na roky 2006-2007 v prvku „07C0501 Náhradná starostlivosť o deti“. V súvislosti s novou legislatívnou úpravou sa v rámci rozpočtovej kapitoly ministerstva navýšili prostriedky v rokoch 2006 a 2007 o 200 mil. Sk, čo znamená, že predkladaný návrh zákona nevyžaduje ďalšie finančné prostriedky zo štátneho rozpočtu. Predpoklad čerpania finančných prostriedkov na navrhované príspevky je podrobnejšie uvedený v doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie.
Ministerstvo financií Slovenskej republiky predložilo stanovisko k návrhu zákona listom z 30. mája 2005.
Návrh zákona nemá dopad na štátny rozpočet.
Návrh zákona nemá dopad na rozpočty obcí a na rozpočty vyšších územných celkov.
Návrh zákona nemá vplyv na zamestnanosť a na tvorbu pracovných miest.
Návrh zákona je v súlade s Ústavou Slovenskej republiky.
Vzhľadom na vnútroštátny charakter upravovanej problematiky návrhu zákona nie je potrebné vypracovanie tabuliek zhody, transpozičného odkazu ani transpozičnej prílohy.
Doložka zlučiteľnosti návrhu zákona s právom Európskych spoločenstiev
a s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon o príspevkoch na podporu náhradnej starostlivosti o dieťa

3.	Záväzky Slovenskej republiky vo vzťahu k Európskym spoločenstvám a k Európskej   únii:
         Vzhľadom na vnútroštátny charakter návrhu zákona je vyjadrovanie k záväzkom vyplývajúcim zo Zmluvy o pristúpení Slovenskej republiky k Európskej únii (najmä Aktu o podmienkach pristúpenia), k prechodným obdobiam a záväzkom vyplývajúcim z gestorstva bezpredmetné

4.	Problematika návrhu zákona     nie je upravená v práve Európskych spoločenstiev  ani  
      v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a s právom   Európskej únie: bezpredmetné.

6.	Gestor: bezpredmetné.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ: pri príprave návrhu zákona nebola účasť expertov, ani iná forma spolupráce.

B. Osobitná časť

K § 1 
Navrhuje sa upraviť úvodné ustanovenia tak, aby bolo jednoznačne zrejmé, že príspevkami podľa tohto zákona sa podporuje náhradná starostlivosť o dieťa, ktorú vykonávajú osobne fyzické osoby, ktorým bolo dieťa zverené do starostlivosti rozhodnutím súdu alebo za  zákonom  ustanovených podmienok príslušným orgánom, t. j. navrhuje sa podporiť širšia oblasť náhradnej starostlivosti, nielen pestúnska starostlivosť, tak ako je to v súčasnosti. Finančnými príspevkami podľa tohto zákona sa nepodporuje ústavná starostlivosť. Finančné zabezpečenie výkonu ústavnej starostlivosti vrátane zabezpečenia výkonu ústavnej starostlivosti formou profesionálnych náhradných rodín rieši osobitný zákon.
V úvodných ustanoveniach sa zároveň navrhuje explicitne  upraviť, ktoré spôsoby starostlivosti o dieťa sa považujú na účely poskytovania finančného príspevku podľa tohto zákona za náhradnú starostlivosť. Oproti súčasnej právnej úprave sa navrhuje finančne podporovať popri  pestúnskej starostlivosti, poručníctvo, ak sa poručník stará osobne o dieťa, dočasné zverenie dieťaťa do starostlivosti inej osoby, ktorá má záujem stať sa pestúnom,  zverenie dieťaťa do osobnej starostlivosti inej fyzickej osoby než rodiča a  zverenie dieťaťa do starostlivosti fyzickej osoby na základe predbežného opatrenia v tom prípade, ak na súde už začalo konanie o zverení tohto dieťaťa do náhradnej osobnej starostlivosti alebo do pestúnskej starostlivosti tejto fyzickej osobe. 

K § 2
V návrhu ustanovenia sa ustanovujú tri druhy finančných príspevkov pre dieťa a dva druhy finančných príspevkov pre náhradného rodiča.

K § 3 
Navrhuje sa upraviť cieľ, podmienky nároku, ako aj výšku jednorazového príspevku pri zverení dieťaťa do náhradnej starostlivosti.                  
Cieľom poskytnutia tohto jednorazového príspevku je finančne podporiť zabezpečenie základného vybavenia dieťaťa pri začatí náhradnej starostlivosti a uľahčiť tak dieťaťu aj po materiálnej stránke príchod do náhradnej rodiny. Nárok na tento príspevok má dieťa vtedy, ak súd právoplatne rozhodol vo veci zverenia dieťaťa, t. j. s výnimkou detí, ktorých pomery boli upravené len dočasne a vo veci samej nebolo ešte rozhodnuté.      Navrhuje sa poskytnúť tento príspevok obligatórne deťom, ktoré mali pred zverením do náhradnej osobnej starostlivosti alebo do pestúnskej starostlivosti nariadenú ústavnú starostlivosť alebo uloženú ochrannú výchovu. Ostatným deťom pri prevzatí do náhradnej  starostlivosti  sa navrhuje tento príspevok poskytovať vtedy, ak nemajú zabezpečené základné osobné vybavenie. 
Oproti súčasnosti, keď sa poskytuje suma v rozmedzí od 5 840 Sk do 7 650 Sk podľa veku dieťaťa, sa navrhuje jednotná výška príspevku pre všetky deti vo výške 8 840 Sk mesačne.

K § 4
Navrhujú sa upraviť podmienky poskytnutia jednorazového príspevku pri zániku náhradnej  starostlivosti. Cieľom tohto príspevku je uľahčenie osamostatnenia sa plnoletého dieťaťa a podmienkou jeho poskytnutia je, aby náhradná starostlivosť pred dovŕšením plnoletosti trvala aspoň jeden rok. Ustanovenie sumy tohto príspevku sa navrhuje vo výške 22 100 Sk (v súčasnosti 7 650 Sk), čo je suma porovnateľná so sumou poskytnutou na uľahčenie osamostatnenia sa pri skončení ústavnej starostlivosti poskytovanej v detskom domove. 

K  § 5 
V návrhu ustanovenia sa upravujú podmienky poskytovania opakovaného príspevku dieťaťu. Cieľom tohto príspevku je podporovať zabezpečenie uspokojovania potrieb dieťaťa, najmä prispieť na úhradu nákladov spojených s  výživou, vzdelávaním a  bývaním dieťaťa.
Navrhuje sa, aby na rozdiel od súčasnej právnej úpravy malo nárok na príspevok aj nezaopatrené dieťa, ktoré bolo zverené do náhradnej osobnej starostlivosti, ako aj dieťa ktoré bolo zverené do starostlivosti fyzickej osoby rozhodnutím o predbežnom opatrení, ak bol podaný návrh súdu na zverenie dieťaťa do náhradnej osobnej starostlivosti alebo pestúnskej starostlivosti. Cieľom tohto návrhu je zabezpečiť rovnaké podmienky pre všetky deti, o ktoré sa nemôžu osobne  starať alebo nestarajú ich rodičia. Zároveň je cieľom uľahčiť rozhodovanie potencionálnym záujemcom osobitne z radov príbuzných a blízkych dieťaťa o zverenie dieťaťa do osobnej starostlivosti.
Navrhuje sa poskytovať opakovaný príspevok aj plnoletému nezaopatrenému dieťaťu, ktoré bolo do plnoletosti zverené do osobnej starostlivosti, pestúnskej starostlivosti, alebo ak sa oň staral osobne poručník, ak študuje na strednej škole, na vysokej škole alebo pre chorobu alebo úraz nemôže študovať ani vykonávať zárobkovú činnosť a  žije naďalej v spoločnej domácnosti s fyzickou osobou, ktorá do jeho plnoletosti bola jeho náhradným rodičom. 
Opakovaný príspevok dieťaťu, ktoré nemá príjem, sa navrhuje vo výške 3 320 Sk mesačne (v súčasnosti podľa veku dieťaťa od 2 340 Sk do 3 070 Sk). Ak má dieťa príjem opakovaný príspevok je suma  vo výške rozdielu medzi uvedenou sumou a príjmom tohto dieťaťa. 
Príjmom dieťaťa na účely poskytovania opakovaného príspevku dieťaťu je súdom určené výživné, sirotský dôchodok, pozostalostná úrazová renta, sirotský výsluhový dôchodok alebo iná obdobná dávka vyplácaná zo zahraničia. Ak sa nárok na opakovaný príspevok dieťaťu zachová plnoletému nezaopatrenému dieťaťu, navrhuje sa za príjem považovať aj všetky jeho príjmy zdaňované podľa § 5 a 6 zákona o dani z príjmov. V prípade pestúnskej starostlivosti súd pri rozhodovaní o zverení do pestúnskej starostlivosti určí rodičom alebo iným fyzickým osobám povinným poskytovať maloletému dieťaťu výživné rozsah ich vyživovacej povinnosti a súčasne im uloží povinnosť, aby výživné poukazovali príslušnému  orgánu, ktorý zaplatené výživné nepovažuje na účely poskytnutia príspevku za príjem dieťaťa, nakoľko je príjemcom výživného za  dieťa a poskytuje príspevok vo výške ustanovenej zákonom, t. j. vrátane sumy výživného. Príslušný orgán  ako príjemca výživného  dieťaťa a zároveň ako platiteľ opakovaného príspevku pre dieťa však musí riešiť aj situáciu, keď povinný svoju vyživovaciu povinnosť neplní. Zákon o rodine nerieši prechod nároku oprávneného v tomto prípade tak, ako je to pri poskytnutí náhradného výživného, čím by dal možnosť orgánu postupovať pri vymáhaní výživného štandardným spôsobom. Navrhuje sa preto, aby v predloženom zákone bola riešená aj táto situácia tak, aby nárok oprávneného dieťaťa  prešiel na tento orgán a do sumy opakovaného príspevku dieťaťu bol príjmom štátneho rozpočtu. Navrhovaná úprava zároveň rieši situáciu, ak súdom určené výživné, ktoré povinný poukazuje príslušnému úradu, je vyššie ako suma poskytovaného opakovaného príspevku. Navrhované ustanovenie umožňuje v prípade neplatenia predmetného výživného  príslušnému  úradu vymáhať aj  výživné vyššie ako suma poskytnutého opakovaného príspevku dieťaťu.                              

K § 6                              
Navrhuje sa opakovaným príspevkom náhradnému rodičovi finančne podporiť fyzickú osobu v riadnom  plnení  povinnosti vykonávať osobnú starostlivosť  o dieťa, s ktorým nie je v príbuzenskom vzťahu v priamom rade, splnila náročné predpoklady potrebné na zverenie dieťaťa do pestúnskej starostlivosti podľa zákona o rodine v nadväznosti na zákon o sociálnoprávnej ochrane detí a sociálnej kuratele alebo je poručníkom dieťaťa a o dieťa sa osobne stará. Zároveň sa navrhuje po splnení zákonom ustanovených podmienok zvýšenie príspevku pre náhradného rodiča, ak sa stará o ťažko zdravotne postihnuté dieťa. 
Oproti súčasnému stavu sa navrhuje jednotná výška opakovaného príspevku pre náhradného rodiča nezávisle od počtu detí, o ktoré sa stará. Cieľom jednotnej výšky príspevku je okrem iného zabezpečiť vhodné náhradné rodinné prostredie dieťaťu, ktoré o svoje rodinné prostredie z nejakých dôvodov prišlo, a predchádzať umelému utváraniu takého  prostredia, ktoré je porovnateľné v počte detí vykonávaniu ústavnej starostlivosti v zariadení, avšak je  neporovnateľné v personálnom a inom zabezpečení. 
Vzhľadom na to, že sa navrhuje vylúčenie súbehu poskytovania opakovaného príspevku pre náhradného rodiča a rodičovského príspevku, navrhuje sa tento opakovaný príspevok ustanoviť v rovnakej výške ako je výška rodičovského príspevku (v navrhovanej sume 4 230 Sk je už premietnutá predpokladaná valorizácia rodičovského príspevku         k 1.  septembru 2005). V prípade zverenia troch a viac detí, ktoré sú súrodenci, navrhuje sa zvýšiť opakovaný príspevok náhradnému rodičovi o 1 000 Sk mesačne.

K § 7 
Navrhuje sa za starostlivosť o každé zverené dieťa, ktoré je občan s ťažkým zdravotným postihnutím, poskytovať osobitný opakovaný príspevok náhradnému rodičovi, ak zabezpečovanie zvýšenej starostlivosti o takéto dieťa nie je riešené podľa zákona o sociálnej pomoci, t. j. že za starostlivosť o takéto dieťa náhradný rodič nepoberá príspevok za opatrovanie, nezabezpečuje dieťaťu opatrovateľskú službu a dieťaťu sa neposkytuje príspevok na asistentskú službu. Tento príspevok sa navrhuje poskytovať aj tým  náhradným rodičom, ktorým nevzniká nárok na opakovaný príspevok náhradnému rodičovi podľa § 6 ods. 3. Navrhuje sa v sume 1 740 Sk mesačne za starostlivosť o každé takéto zverené dieťa.

K § 8 a 9
Navrhuje sa upraviť, aby oprávnená osoba  v prípade  jednorazového príspevku pri zverení do náhradnej starostlivosti, jednorazového príspevku pri zániku náhradnej starostlivosti a opakovanom príspevku dieťaťu bolo dieťa zverené do náhradnej starostlivosti a oprávnená osoba na opakovaný príspevok náhradnému rodičovi a osobitný opakovaný príspevok náhradnému rodičovi bol náhradný rodič. Ak je dieťa zverené do starostlivosti manželom, nárok si môže uplatniť len jeden z manželov. Za rozhodujúce obdobie zisťovania príjmu na účely posudzovania nároku na opakovaný príspevok  dieťaťu sa navrhuje považovať príjem v mesiaci, za ktorý sa uplatňuje nárok na tento príspevok. Zároveň sa navrhuje spôsob prepočítavania príjmu zo zahraničia na slovenskú menu, pričom sa navrhuje tento príjem prehodnocovať dvakrát  v roku, a to vždy k 1. januáru a k 1. júlu.  Zároveň sa navrhuje zaokrúhľovanie príjmu  na desaťkoruny nadol.

K § 10 až 15 
Navrhuje sa pri úprave  podmienok výplaty finančného príspevku, odňatia a vrátenia finančného príspevku, zániku nároku aj preddavkovom priznaní opakovaného príspevku dieťaťu a pri úprave konania a povinnostiach oprávnenej osoby prevziať doterajšiu úpravu bez zásadných  obsahových zmien. Zmenou oproti súčasnej právnej úprave je precíznejšie spracovanie jednotlivých ustanovení, taxatívne upravené náležitosti žiadosti o finančné príspevky, skrátenie lehoty z pôvodných 15 na 8 dní pri úprave povinnosti oznámiť platiteľovi zmeny, ktoré majú vplyv na nárok na finančný príspevok. Navrhuje sa odňať odkladný účinok odvolania proti rozhodnutiu o zastavení výplaty finančného príspevku a vzhľadom na povahu a ciele finančných príspevkov navrhuje sa vylúčiť postihnutie finančného príspevku výkonom rozhodnutia podľa osobitných predpisov.

K § 16       
Navrhuje sa upraviť povinnosť orgánov štátnej správy, obcí a ďalších právnických osôb a fyzických osôb v rozsahu ich pôsobnosti na poskytovanie údajov súvisiacich s finančným príspevkom, spolupracovať s platiteľom finančného príspevku.

K § 17
	Navrhuje sa, aby s jednorazovým príspevkom pri zverení do náhradnej starostlivosti a s opakovaným príspevkom dieťaťu disponoval náhradný rodič, a to za dieťa, ktoré je maloleté.

K § 18
Navrhuje sa valorizačný mechanizmus pre všetky druhy finančných príspevkov, a to v závislosti od koeficientu, ktorým sa upravili sumy životného minima.

K § 19
Navrhuje sa úprava postupu platiteľa pri prehodnotení poskytovaných  príspevkov pestúnskej starostlivosti tak, že do ustanoveného termínu z vlastného podnetu prehodnotí a prepočíta príspevky pestúnskej starostlivosti a doplatí spätne  rozdiel medzi poskytovanými príspevkami pestúnskej starostlivosti a prepočítaným nárokom podľa tohto zákona. Ak bude prepočítaný nárok podľa tohto zákona v sume nižšej ako boli vyplatené príspevky pestúnskej starostlivosti, rozdiel  nebude oprávnená osoba vracať.
Ak je podľa predpisov platných do účinnosti tohto zákona poskytovaná odmena pestúnovi, ktorý je príbuzným zvereného dieťaťa  v priamom rade, poskytuje sa táto odmena v nezmenenej výške až do zániku pestúnskej starostlivosti tohto dieťaťa, ak pri starostlivosti o zverené dieťa tento náhradný rodič nemá nárok na rodičovský príspevok.              
   
K § 20
	Navrhuje sa zrušiť zákon č. 265/1998 Z. z. o pestúnskej starostlivosti a o príspevkoch pestúnskej starostlivosti v znení neskorších predpisov.

K § 21
	Účinnosť zákona sa navrhuje 1. januára 2006.